Aloysius Pang

Si Aloysius Pang (; 24 Agosto 1990 – 24 Enero 2019) ay isang artista mula sa Singapore na pinamahalaan sa ilalim ng NoonTalk Media, at pinakakilala sa kanyang paglabas sa maraming drama ng MediaCorp. Namatay siya noong 24 Enero 2019 sa ganap na 1:45 ng umaga NZDT (23 Enero 2019 sa ganap 8:45 ng gabi SST) sa gulang na 28 dahil sa seryosong pinsala sa pagdagan na natamo mula sa isang aksidenteng militar habang nagsasanay para sa Hukbong Singapore bilang reserbista ng Operationally Ready National Service.

Maagang buhay at karera
Ipinanganak si Pang sa Singapore noong 24 Agosto 1990. Mayroon siyang dalawang mas nakakatandang kapatid, sina Jefferson at Kenny. Nagsimula siyang umarte sa edad na siyam pagkatapos niyang sumali sa isang klase ng pag-arte na inorganisa ng MediaCorp, at bumida sa mga dramang pambata tulad ng My Teacher, My Buddy (1999), Bukit Ho Swee (2002), The Adventures of BBT (2002), A Child's Hope (Season 1, 2003; Season 2, 2004), at I Love My Home (2004). Lumaki sa Tsinong pangalan na 冯伟忠, pinalitan ni Pang sa kalaunan ang huling karakter ng kanyang Tsinong pangalan mula 忠 tungo sa 衷 upang tukuyin ang mga lumang palabas na ginawa niya noong bata pa siya, habang pinapanatili ang bigkas nito. Nanomina siya noong 2003 bilang Young Talent Award sa Star Awards 2003 sa pagganap niya bilang Ding Wei Liang sa A Child's Hope. Umalis siya sa pag-arte noong 2004 kasunod ng paulit-ulit na pagbu-bully o pang-aapi sa kanya.

Noong 2012, bumalik si Pang sa isang pangunahing pagganap sa pelikulang Timeless Love, sa direksyon ni Lim Koong Hwee at selebridad na taga-Singapore na si Dasmond Koh. Unang naging direktor si Pang noong 2014 sa pamamagitan ng pagdirehe ng bidyong pang-musika na I Understand (我懂了) ng nakabase sa Singapore na mang-aawit na si Gavin Teo, na lumabas din sina Xu Bin at Kimberly Chia.

Noong 2014, ipinangalan siya bilang isa sa 8 Dukes of Caldecott Hill at nagpatuloy na nanalo ng Pinakamahusay na Baguhan sa Star Awards 2015. Unang nailabas ang single ni Pang na "Black Tears" (黑色眼泪) noong 2015. Ipinabatid din na bibida si Pang sa unang pelikulang nakatemang cosplay na Young & Fabulous. Kasama si Xu Bin, naging parte din siya sa online na variety show na prinodyus ng NoonTalk Media, na tinatawag na Freshmen (来吧！上课啦！).

Mula Star Awards 2013 hanggang Star Awards 2016, nanomina siya para sa Paboritong Lalaking Karakter. Sa Star Awards 2015, ginawaran siya bilang Pinakamahusay na Baguhan at nanomina para sa Pinakamahusay na Pansuportang Aktor & Rocket. Noong Star Awards 2016, napanalunan niya ang kanyang unang parangal para sa isa mga Pinakamataas na 10 Pinakapopular na Artistang Lalaki. Noong 2016, umanib siya sa kompanya ni Dasmond Koh na tinatawag na Frozenage kasama si Xu Bin.

Noong April 7, 2017, sa isang panayam ng Toggle ng Mediacorp, sinabi ni Pang na hindi na siya muling pipirma ng kontrata sa Mediacorp upang ituon ang sarili sa isang negosyo na itinayo niya para sa kanyang kapatid. Ang pangalan ng kompanya ay Kairos Green at nakatuon sa kompositong kahoy na plastik.

Pansariling buhay

Edukasyonn
Nag-aral si Pang sa Pei Chun Public School at Yuying Secondary School. Noong 2012, nagtapos siya sa Singapore Institute of Management University na may diploma sa pag-aaral ng pamamahala.

Kamatayan
Noong 19 Enero 2019, habang nakikibahagi sa pagsasanay ng buhay na barilan sa Waiouru Training Area sa New Zealand bilang isang Operationally Ready National Serviceman, pumasok si Pang sa cabin ng isang Singapore Self-Propelled Howitzer (SSPH) upang tingnan ang pagkasira nito. Sa ganap na 7:05 ng gabi NZDT (2:05 ng gabi SST), upang mapagana ang pagsusuri ng sira, awtomatikong bumaba ang kanyon ng howitzer sa nyutral na posisyon sa loob ng cabin. Nasa daanan si Pang ng umuurong na kanyon at natamo niya ang malubhang pinsala sa pagdagan sa kanyang dibdib at tiyan bilang resulta.

Dinala si Pang sa isang helikoptero upang dalhin sa Waiouru Camp Medical Centre at pagkatapos sa Ospital ng Waikato, kung saan tinistis ang tiyan niya. Sa kabila ng patuloy na pagtistis at may malay noong una, lumala ang kondisyon niya sa kalaunan at nilagay sa suportang pambuhay para sa kanyang puso, baga at bato. Namatay siya sa ospital noong 24 Enero 2019 sa ganap na 1:45 ng umaga NZDT (23 Enero 2019 8:45 ng gabi SST).

Mga sanggunian

Mga panlabas na link
Aloysius Pang sa Facebook

Aloysius Pang sa Instagram
Aloysius Pang sa Spotify

Mga artista mula sa Singapore